Boekvoorlesing: Stories uit ŉ MammahartStories uit ‘n Mammahart (Foto: Verskaf) En van daardie dag af het Sandra besef dat om anders te wees nie altyd sleg is nie. Daar is min dinge wat ŉ mens weer soos ŉ kind laat voel soos kinderstories wat jou na opwindende plekke en op verbeeldingsreise neem. “Kinders word deesdae hoofsaaklik met televisiemateriaal, selfone en tablette gestimuleer,” vertel Anjez Colyn, skepper van Stories uit ŉ Mammahart. “Die kinders se luistervaardighede is besig om af te neem. Die vermoë om hul verbeelding te gebruik, word ook belemmer omdat visuele materiaal klaar die prentjies skets.” Colyn vertel dat sy Stories uit ŉ Mammahart begin het in ŉ poging om nuwe Afrikaanse inhoud te skep. Sy is self ŉ ma en meen die gebrek aan stimulerende inhoud was ook een van die groot motiverings om self stories te begin skryf. “Dis wonderlik om te sien en te hoor hoe ander kinders saam met my op die avonture gaan,” sê sy. Elke storie bevat ŉ lewensles, sommige stories is snaaks, terwyl ander ŉ ernstiger boodskap het. Colyn is opgewonde en meen dat die versameling stories beloof om ure lange genot te verskaf – selfs ouers wat daarvan hou om na stories te luister, sal dit geniet. Ontmoet vir Sandra Slang (Illustrasie: Stories uit ‘n Mammahart/Facebook) Die stories is in samewerking met Du Preez Stoltz Produksies opgeneem. Colyn se oudste dogter het die illustrasies van die karakters gedoen en die finale omslag is deur Christo Norton van Speech Bubble Creative ontwerp. “Daar is so baie mense wat ingespring en gehelp het om uiteindelik my visie vir ons kinders te verwesenlik,” sê Colyn opgewonde. Stories uit ŉ Mammahart se album bevat 12 unieke kinderstories oor “Sandra slang en die orkes”, “Kerneels, die stoute kabouter”, “Harige Harry Wurm” en dan is daar die storie van “Die Draak met ŉ monsterverkoue”. Die album is R80 en word landwyd afgelewer. Stuur ŉ e-pos aan Anjez Colyn na [email protected] of skakel 083 287 9871 vir meer inligting.